
R E P U B L I K A  H R V A T S K A

R J E Š E NJ E


Visoki trgovački sud Republike Hrvatske, po sucu pojedincu Lenki Ćorić, u postupku povodom prijedloga dužnika ANTE KLAPEŽA, vlasnika obrta ELEKTRO ČIČE, Trilj, Ulica sv. Mihovila 58, OIB 77133024917, za sklapanje predstečajne nagodbe, odlučujući o dužnikovoj žalbi protiv rješenja Trgovačkog suda u Splitu poslovni broj Stpn-86/15 od 10. veljače 2017., 18. travnja 2017.   


r i j e š i o   j e


	Odbija se kao neosnovana dužnikova žalba i potvrđuje rješenje Trgovačkog suda u Splitu poslovni broj Stpn-86/15 od 10. veljače 2017.


Obrazloženje


	Rješenjem Trgovačkog suda u Splitu poslovni broj Stpn-86/15 od 10. veljače 2017. odbačen je prijedlog dužnika za sklapanje predstečajne nagodbe. 

	Protiv tog rješenja žalbu je pravovremeno izjavio dužnik u kojoj je naveo da nije mogao pristupiti ročištu za sklapanje predstečajne nagodbe, a previdom nije dostavio sudu obavijest o tome na vrijeme. Smatra da su ispunjeni uvjeti za predstečaj i da ima dobru poziciju kao obrtnik po planu predstečajne nagodbe, moli da mu se dozvoli „otvaranje predmeta“ kako bi u skoroj budućnosti mogao nastaviti s nesmetanim poslovanjem.

	Žalba je neosnovana.

	Pobijano rješenje ispitano je na temelju odredbe članka 365. stavak 2. u vezi s člankom 381. Zakona o parničnom postupku („Narodne novine“ broj 148/11-pročišćeni tekst, 25/13 i 89/14; dalje: ZPP) i člankom 66. stavak 15. Zakona o financijskom poslovanju i predstečajnoj nagodbi („Narodne novine“ broj 108/12, 144/12, 81/13 i 112/13) primjenom članka 21. Zakona o sudskom vanparničnom postupku („Službene novine“ Kraljevine Jugoslavije broj 175/34) koji se kao pravno pravilo primjenjuje na temelju odredbe članka 1. Zakona o načinu primjene pravnih propisa donesenih prije 6. travnja 1941. („Narodne novine“ broj 73/91) u granicama žalbenih razloga, pazeći po službenoj dužnosti na bitne povrede odredaba parničnog postupka iz članka 354. stavak 2. točke 2., 4., 8., 9., 11., 13. i 14. ZPP-a, kao i na pravilnu primjenu materijalnog prava (članak 356. ZPP-a). 

	U obrazloženju pobijanog rješenja stoji kako je dužnik 21. listopada 2016. podnio prijedlog za sklapanje predstečajne nagodbe nakon provedenog postupka pred nagodbenim vijećem Financijske agencije i uz prijedlog priložio isprave nastale u postupku predstečajne nagodbe. Nakon što je utvrdio da su ispunjene pretpostavke za sklapanje predstečajne nagodbe, prvostupanjski sud je na temelju odredbe članka 66. stavak 5. Zakona o financijskom poslovanju i predstečajnoj nagodbi sazvao ročište radi sklapanja predstečajne nagodbe. O održavanju ročišta sud je obavijestio dužnika i vjerovnike objavom rješenja na mrežnoj stranici e-Oglasna ploča sudova 16. siječnja 2017. i objavom na web-stranicama Financijske agencije 18. siječnja 2017. kako je to propisano stavkom 8. članka 66. tog Zakona. Međutim, na zakazano ročište nisu pristupili ni dužnik, ni vjerovnici, pa je sud pozivom na odredbu članka 66. stavak 10. Zakona o financijskom poslovanju i predstečajnoj nagodbi odbacio prijedlog. 

	Žalitelj ne osporava istinitost činjenica na temelju kojih je doneseno pobijano rješenje nego zapravo traži sazivanje novog ročišta kako bi mogao sklopiti predstečajnu nagodbu. S obzirom na to da se radi o izvanparničnom postupku, prijedlog za povrat u prijašnje stanje zbog propuštanja ročišta bio bi načelno dopušten jer se u izvanparničnom postupku primjenjuju pravila parničnog postupka ako tim zakonom nije drugačije uređeno (članak 21. stavak 1. Zakona o sudskom vanparničnom postupku). Međutim, dužnik nije naveo nikakav opravdani razlog zbog kojeg je propustio ročište na kojem je s vjerovnicima trebao sklopiti predstečajnu nagodbu na temelju plana financijskog restrukturiranja i nacrta predstečajne nagodbe, da bi se njegova žalba mogla smatrati prijedlogom za povrat u prijašnje stanje (članak 117. ZPP-a). 

	Uostalom, da bi se predložena predstečajna nagodba mogla sklopiti pred sudom, potrebna je prisutnost, ne samo dužnika, nego i većine vjerovnika na ročištu na kojem sud odobrava sklapanje  predstečajne nagodbe, pa sve da je dužnik došao na zakazano ročište, nagodba ne bi bila sklopljena jer na to ročište nije došao nijedan vjerovnik. 

	Prema tome, pravilno je prvostupanjski sud odbacio prijedlog za sklapanje predstečajne nagodbe jer na zakazano ročište nisu došli ni dužnik ni njegovi vjerovnici, a svojim žalbenim navodima dužnik nije doveo u pitanje pravilnost i zakonitost pobijanog rješenja. 

	Zato je na temelju odredbe članka 380. točke 2. ZPP-a u vezi s člankom 21. Zakona o sudskom vanparničnom postupku i članka 66. stavaka 15. Zakona o financijskom poslovanju i predstečajnoj nagodbi, valjalo odbiti dužnikovu žalbu kao neosnovanu i potvrditi rješenje prvostupanjskog suda.

U Zagrebu 18. travnja 2017.

Za točnost otpravka						SUDAC 
ovlašteni službenik						LENKA ĆORIĆ, v.r. 

BRANKICA CURMAN

